tartuNLP/wikipedia-smugri-20251201 huggingface dataset:
Enni ja Roi

Enni ja Roi on kanadalais-yhdysvaltalainen animoitu lastenohjelma, jonka ovat luoneet Dustin Ferrer ja Amy Steinberg. Ensimmäiset jaksot ovat vuodelta 2018. Enni ja Roi kertoo Enni-nimisestä nuoresta tytöstä ja hänen hirviöystävästään Roista. He ovat suosittuja "hirviöiden hoitajia" Monsterdalessa, kaupungissa, jota asuttavat enimmäkseen hirviöt. Kaksikko auttaa nuoria hirviöitä näiden ongelmissa.
Aurelle Awona

Marie Aurelle Awona (s. 2. helmikuuta 1993) on kamerunilainen jalkapalloilija. Hän on pelipaikaltaan puolustaja. Hän pelasi Ranskan nuorten maajoukkueissa mutta edustaa nykyään Kamerunin naisten maajoukkuetta, jossa hän pelasi ensimmäisen maaottelunsa vuonna 2015. Hän on pelannut vuosien 2015 ja 2019 MM-kilpailuissa.
Awona on edustanut Ranskassa Le Mansia, Soyaux'ta ja Dijonia.
Claudine Meffometou

Claudine Falonne Meffometou Tcheno (s. 1. heinäkuuta 1990) on kamerunilainen jalkapalloilija. Hän on pelipaikaltaan puolustaja. Hän on pelannut Kamerunin naisten maajoukkueessa vuosien 2015 ja 2019 MM-kilpailuissa sekä vuoden 2012 kesäolympialaisissa.
Meffometou on pelannut seuratasolla Serbiassa ja Venäjällä ja edustaa nykyisin ranskalaisseura Fleury 91:tä, johon hän siirtyi vuonna 2019 Guingampista.
Työväenpuolue (Alankomaat)

Työväenpuolue (, lyh. PvdA) on hollantilainen keskusta-vasemmistolainen puolue ja maan johtava sosiaalidemokraattinen puolue.
Historia.
Työväenpuolue perustettiin vuonna 1946, kun sotaa edeltänyt Sosiaalidemokraattinen työväenpuolue, vasemmistoliberaali Vapaa demokraattinen liitto (, VDB) ja protestanttinen vasemmistolainen Kristillisdemokraattinen unioni yhdistyivät.
Työväenpuolue on historiallisesti ollut heikompi muihin sosiaalidemokraattisiin puolueisiin verrattuna, sillä työväenluokan äänet jakautuivat Alankomaissa protestanttiseen ja katolilaiseen osaan. Työväenpuolueesta ei näin syntynyt koko maan yhdistävää työväenluokan puoluetta, vaan enemmänkin maallistuneen työväenluokan puolue. Tästä huolimatta se oli Alankomaiden ainoa puolue, joka pystyi haastamaan maan uskonnollisia puolueita, kun työväenpuolueen Willem Drees toimi maan pääministerinä 1948–1958 ja Joop den Uyl vuosina 1973–1977.
Genevieve Ngo Mbeleck

Genevieve Ngo Mbeleck (s. 10. maaliskuuta 1993) on kamerunilainen jalkapalloilija. Hän on pelipaikaltaan keskikenttäpelaaja. Hän on kuulunut Kamerunin naisten maajoukkueeseen vuosien 2015 ja 2019 MM-kilpailuissa.
Ngo Mbeleck pelaa seuratasolla Espanjassa Sporting de Huelvan joukkueessa.
St James’s

St James’s on Lontoon Westminsterin kaupunkipiiriin kuuluva alue, joka sijaitsee Sohosta etelään, Whitehallista länteen ja Buckinghamin palatsista koilliseen. Kaupunginosa tunnetaan St Jamesin palatsista ja puistosta, ja se on hienoston suosimaa asuinaluetta. Sen nimi tulee keskiaikaisesta leprasairaalasta, jonka suojeluspyhimys oli Pyhä Jaakob.
Kaupunkikuva.
St James’s on muodostunut St Jamesin palatsin ympärille. Alkuperäinen palatsi rakennettiin Henrik VIII:lle 1500-luvulla. Whitehallin palatsin tuhouduttua vuonna 1698 St Jamesin palatsista tuli hallitsijan Lontoon-residenssi. Palatsi restauroitiin täysin 1800-luvun alussa alkuperäisen rakennuksen tuhouduttua tulipalossa punatiilestä rakennettua sisäänkäyntiä lukuun ottamatta. Kuninkaalliset muuttivat myöhemmin Buckinghamin palatsiin, ja St Jamesin palatsissa asuu ja työskentelee nykyään hovin työntekijöitä. Palatsin läheisyydessä sijaitsevat 1700- ja 1800-luvuilla rakennetut Lancaster House, Bridgewater House, Marlborough House ja Spencer House.
St James’sin pohjoisosassa sijaitsee St Jamesin aukio, joka rakennettiin 1660-luvulla yläluokan asuinalueeksi. Aukiota ympäröivät muun muassa Chatham House (Ison-Britannian pääministerin entinen virka-asunto), London Library (vuonna 1841 avattu yksityinen kirjasto), useiden yksityiskerhojen tiloja sekä yritysten toimitiloja. Suurin osa rakennuksista on peräisin 1700- ja 1800-luvuilta.
St Jamesin palatsista kaakkoon, the Mallin toisella puolella sijaitsee St Jamesin puisto (36 ha), joka on vanhin ja koristeellisin kuninkaallinen puisto Lontoon keskustassa. Paikalla sijainneelle suoalueelle rakennettiin Kaarle II:n valtakaudella (1660–85) taidokas muotopuutarha. Puiston itäpää muutettiin 1700-luvulla Horse Guards Paraden paraatikentäksi. Kentällä järjestetään vuosittain hallitsijan syntymäpäivän kunniaksi Trooping the Colour -tapahtuma, johon kuuluu höyhenin koristeltujen hevosten ohimarssi ja paraatimusiikkia. 1800-luvun alussa John Nash uudisti puistoa romanttisemmaksi ja muokkasi sen läpi virranneesta ”kanavasta” luonnollisemman järven. Järven yli on rakennettu pieni silta, jolta voi ihailla Whitehallin rakennuksia.
Andrew Vachss

Andrew Vachss (; 19. lokakuuta 1942 – 23. marraskuuta 2021) oli yhdysvaltalainen rikoskirjailija. Hän oli erikoistunut lastensuojelukysymyksiin sekä omassa elämässään sosiaalityöntekijänä ja asianajajana että kirjoittamissaan dekkareissa ja sarjakuvissa. Hänen kirjojensa vakiohahmo on lasten hyväksikäyttäjiä jahtaava yksityisetsivä Burke. 
Vachssin dekkarit saavuttivat 1980-luvulta alkaen kansainvälistä suosiota sekä Pohjois-Amerikassa että Euroopassa. Suomeksi hänen romaaneistaan julkaistiin ensimmäisenä "Shella" vuonna 1995 Henrik Laineen suomentamana. Vuonna 1995 hän julkaisi kirjan, jossa Batman on valjastettu pedofiilijahtiin. Samoihin aikoihin hän teki yhteistyötä suomalaisen piirtäjän Hannu Lukkarisen kanssa "Alamaailma"-sarjakuvassa, jonka ensimmäinen osa ”Pummit” sai murska-arvion "Helsingin Sanomien" Harri Römpötiltä.
Kirkonkylän koulu (Heinola)

Kirkonkylän koulu on Heinolan kirkonkylässä toimiva alakoulu (luokka-asteet 1–6). Koulun rehtorina toimii Jarkko Granqvist. Vuonna 2016 koulua kävi yhteensä 166 oppilasta.
Aas

Aas tai AAS voi tarkoittaa seuraavia:
Aas.
Sukunimi (viroa: "niitty"; norjaa: "harju"). Tunnettuja Aas-nimisiä ovat:
Aeron Junkers F 13 -lento-onnettomuus 1935

Aero Oy:n Junkers F 13 matkustajalentokone "OH-ALI" joka oli reittilennolla Helsingistä Tallinnaan syöksyi Suomenlahteen 9. lokakuuta 1935 kello 8:35 aamulla nykyisen Helsingin kasuuniloiston tienoilla. Onnettomuudessa kuoli koneen kaksi suomalaista miehistön jäsentä ja neljä ulkomaalaista matkustajaa.
Kone lähti Helsingistä kello 8 aikaan normaalisti noin 30 minuuttia kestäneelle lennolle Tallinnaan. Suomen merivartiostolle ilmoitettiin koneen katoamisesta kello 10 aikaan kun se ei ollut saapunut Tallinnaan. Merivartiolaitoksen ja merisuojeluskunnan veneet sekä merivartiolaitoksen ja armeijan lentokoneet aloittivat koneen etsinnät ja etsintöihin osallistui lisäksi Tallinnasta tullut lentokone ja moottoriveneitä. Etsinnät eivät kuitenkaan tuottaneet tulosta Suomenlahdella vallinneen sakean sumun takia.
Kello 11:45 Tallinnasta Helsinkiin matkalla olleen höyrylaiva Suomen päällystö havaitsi merellä ajelehtivan lentokoneen kellukkeen ja mereltä kuultiin myös saksankielisiä hätähuutoja. Laivan kurssi käännettiin kohti meressä ajelehtineita lentokoneen kellukkeita ja tällöin havaittiin että toisen kellukkeen varassa oli ihminen. Laivan pelastusveneet lähtivät pelastamaan häntä mutta hän ehti vajota mereen ennen kuin veneet ehtivät paikalle. Myöhemmin kyseessä arveltiin olleen matkustajana ollut saksalainen Rudolf Siebler. Etsinnöissä ei löydetty kellukkeiden lisäksi muuta kuin meressä ajelehtinut koneen lääkelaatikko, kirjeitä ja latvialaisia ja liettualaisia seteleitä ja tästä pääteltiin että kone oli hajonnut kappaleiksi syöksyessään suurella nopeudella mereen. 
Onnettomuuskone oli valmistunut Junkersin tehtailla Saksassa 1929 jolloin Aero Oy sen osti ja koneen tunnuksena oli aluksi "K-SALI". Kone oli liikennöinyt Helsingin ja Tallinnan välillä 1. toukokuuta 1935 alkaen eikä siinä ollut havaittu teknillisiä ongelmia. Onnettomuudessa menehtyivät ohjaaja, lentomestari Oiva Kosonen (s. 1903) ja mekaanikko Lauri Saarinen (s. 1907) sekä neljä ulkomaalaista matkustajaa sveitsiläinen tehtailija Hans Bruggiser (s. 1904), saksalainen Rudolf Siebler (s. 1910) ja virolaiset opiskelija Signe Jurgensson (s. 1911) ja liikemies Voldemar Seeberg (s. 1904). Onnettomuus oli ensimmäinen Aero Oy:lle sattunut vakava onnettomuus matkustajalentoliikenteessä. 
Onnettomuuden uhrien ruumiiden siunaus toimitettiin 18. lokakuuta 1935 Suomi-laivalla Suomenlahdella Tallinnan edustalla. Kovan merenkäynnin vuoksi laiva ei ajanut avomerelle sille paikalle, josta kadonneen lentokoneen kellukkeet löydettiin, vaan surujuhla tapahtui lähempänä Tallinnaa.
Toukokuun alussa 2024 tuli tieto että Viron talousvyöhykkeeltä on löytynyt meren pohjasta 70 metrin syvyydestä lentokoneen hylky, joka tuntomerkkien perusteella vaikuttaisi olevan onnettomuuskone Junkers F 13 OH-ALI. Löydön teki Viron museoviraston luvalla etsintöjä tehnyt sukellusyrittäjä Kaido Peremees.
Foamit

Foamit Oyj (ent. "Partnera Oyj") on suomalainen pörssiyhtiö. Partneran omistuksessa ovat Foamit Group Oy ja Nordic Option Oy. Partnera pyrkii olemaan omistamiensa yhtiöiden enemmistöomistaja.
Yhtiön juuret ulottuvat vuonna 1918 aloittaneeseen Oulun Puhelimeen. Se myi liiketoimintansa DNA:lle vuonna 2007. Yhtiön uudistunut liiketoiminta alkoi vuonna 2013, ja Partnera-nimi otettiin käyttöön vuonna 2015.
Partnera listautui Helsingin pörssin First North -listalle syyskuussa 2020. Oulun kaupunki oli suurin yksittäinen omistaja noin 47 prosentin omistuksella osakekannasta.
Partnera osti KPA Unicon Group Oy:n huhtikuussa 2021. Unicon Group asetettiin konkurssiin 25.5.2023.
Lyseonmäen koulu

Lyseonmäen koulu, kutsumanimeltään "Lyska", on Heinolan ainoa peruskoulun yläkoulu (luokka-asteet 7–9). Se sijaitsee Heinolan keskustan pohjoispuolella Seminaarin alueella. Koulun rehtorina työskentelee Jani Alatalo. Lyseonmäen koulussa opiskeli yhteensä 465 oppilasta vuonna 2023.
Historia.
Koulun toiminta sai alkunsa jo vuonna 1847 poikien yläalkeiskouluna. Suomessa päätettiin 1870-luvun alussa korvata yläalkeiskoulut lyseoilla, minkä vuoksi myös Heinolan yläalkeiskoulu lakkautettiin vuosina 1874-1877.
Suomenkielinen reaalikoulu perustettiin Heinolaan vuonna 1874, ja se lakkautettiin vuosina 1884-1888, kun reaalikoulu muutettiin vuonna 1883 annetulla asetuksella alkeiskouluksi, johon myös tytöt pääsivät vuonna 1890. Alkeiskoulut muutettiin puolestaan keskikouluiksi vuonna 1914.
Heinolan keskikoulu ja jatkoluokat yhdistettiin Heinolan yhteislyseoksi vuonna 1950. Yhteislyseo lopetti toimintansa kuitenkin vuonna 1975, ja silloin Heinolaankin syntyi kaikille yhteinen peruskoulu, jossa Lyseonmäen yläaste ja lukio jatkoivat toimintaansa samassa rakennuksessa.
Lyseonmäen koulun yhteydessä toiminut Lyseonmäen lukio (1975–2002) liitettiin vuonna 2002 osaksi tuolloin muodostettua Heinolan lukiota.
Primakiini

Primakiini (C15H21N3O) on aminokinoliineihin kuuluva heterosyklinen orgaaninen yhdiste. Yhdistettä käytetään lääketieteessä malarian hoitoon ja ehkäisyyn yhdessä muiden lääkeaineiden kanssa sekä eräiden keuhkokuumetyyppien hoitoon. Primakiini kuuluu WHO:n laatimaan tärkeimpien lääkeaineiden luetteloon.
Ominaisuudet ja käyttö.
Primakiini on huoneenlämpötilassa nestettä, joka liukenee dietyylieetteriin. Yhdiste on kiraalista, mutta primakiinia voidaan käyttää raseemisena seoksena. Lääkeaine tehoaa useimpien "Plasmodium"-suvun alkueläinten ihmisen maksassa eläviin muotoihin ja erityisesti "P. vivax"- ja "P. ovale"-lajeihin. Primakiinin vaikutusmekanismi ei ole täysin tunnettu, mutta se vaikuttaa loisten mitokondrioiden kalvoihin ja estää alkueläinten energiantuotantoa. Primakiiniä käytetään usein yhdessä klorokiinin kanssa. Sitä voi käyttää myös "Pneumocystis"-hiivan aiheuttaman keuhkokuumeen hoitoon potilailla, joiden immuunipuolustus on heikentynyt esimerkiksi AIDSin takia. Primakiiniä käytetään usein fosfaattisuolana.
Haittavaikutukset.
Primakiinin aiheuttamia haittavaikutuksia voivat olla huonovointisuus, oksentaminen ja pääkipu. Glukoosi-6-fosfaattidehydrogenaasin puutosta sairastaville primakiini aiheuttaa verisolujen hajoamisesta aiheutuvaa anemiaa. 
Valmistus.
Primakiinin synteesin ensimmäisessä vaiheessa 4-metoksi-2-nitroaniliini reagoi glyserolin kanssa 6-metoksi-8-nitrokinoliiniksi ja nitroryhmä pelkistetään aminoryhmäksi. Tässä reaktiossa muodostunut välituote reagoi 1‐ftalimido‐4‐bromopentaanin kanssa ja viimeinen vaihe on ftaali-imidiryhmän poisto hydratsiinillä.
David Proval

David Aaron Proval (s. 20. toukokuuta 1942, Brooklyn, New York) on yhdysvaltalainen näyttelijä, joka tunnetaan Tony DeVienazon roolista vuoden 1973 Martin Scorsese -elokuvassa "Sudenpesä" ja Richie Aprilen roolista HBO-televisiosarjassa "Sopranos".
Proval syntyi New Yorkin Brooklynissä 20. toukokuuta 1942 juutalaisperheeseen. Hän on esiintynyt elokuvissa "Rita Hayworth – avain pakoon", "Mustanaamio", "Mob Queen", "Neljä huonetta", "UHF", "Innocent Blood", "Poikkeustila", "The Monster Squad", "Bookies", "Balls of Fury", "The Brady Bunch Movie" ja "Smokin' Aces". Hänellä on ollut pitempiaikaisia rooleja televisio-ohjelmissa "Rooman sheriffi", "Boomtown" ja "Kaikki rakastavat Raymondia". Hän esiintyi "West Wingin" 14. jaksossa "Take This Sabbath Day" Toby Zieglerin rabbina.
Proval oli ääninäyttelijänä vuoden 1977 kulttianimaatioelokuvassa "WIZARDS". Hän näytteli vuonna 2004 kumpaakin kaksoisveljeksistä James ja Edward Talley Hallmark Channelin alkuperäiselokuvassa "Murder Without Conviction". "Sopranos"-sarjan luoja David Chase oli todennut, että Proval oli yksi hänen alkuperäisistä valinnoistaan Tony Sopranon rooliin.
Terence Conran

Terence Orby Conran, 4. lokakuuta 1931 Surrey, Englanti – 12. syyskuuta 2020) oli brittiläinen muotoilija, ravintoloitsija ja liikemies, joka tunnetaan perustamistaan Habitat- ja The Conran Shop -sisustus­myymäläketjuista, vuonna 1982 perustetusta arkkitehtitoimistosta Conran &amp; Partners sekä 1990-luvun alussa syntyneestä Conran Restaurants -yhtiöstä (myöhemmin D&amp;D London). Conran on myös laatinut kymmeniä sisustusalan tietokirjoja ja keittokirjoja. Conranin säätiön Victoria and Albert Museumin yhteyteen vuonna 1981 perustamasta Boilerhousesta on sittemmin kehittynyt Lontoon Design Museum. Conran aateloitiin vuonna 1983.
Sisustusyrittäjänä.
Conranin vuonna 1964 silloisen vaimonsa, ruokatoimittajana työskennelleen Carolinen kanssa perustama Habitat-liikeketju toi modernia muotoilua tavallisten ihmisten ulottuville ottamalla mallia muun muassa Ikean keksimästä tavasta myydä huonekalut ”rakennussarjoina” litteissä pakkauksissa. Conranilla oli 1960- ja 1970-luvuilla monia yhteyksiä Suomeen: Habitat myi Marimekon ja Décembren sisustustuotteita sekä Trestonin Palaset-säilytyskalusteita, ja Conran valmistutti Britanniassa lisenssillä Yrjö Kukkapuron Karuselli-nojatuolia. Conran myi Habitatin 1970, osti sen takaisin 1980, listautti sen Lontoon pörssiin 1981 ja muodosti sen sekä Mothercare- ja British Home Stores- ketjujen ja useiden vaatetusyhtiöiden muodostaman The Storehouse Groupin, joka joutui vaikeuksiin 1980-luvun lopulla. Habitat myytiin Ikean Ikano Groupille 1992, mutta Conran sai pidettyä itsellään sen Yhdysvalloissa toimineen haaran The Conran Shop ja laajensi sitä Eurooppaan ja muualle maailmaan.
Ravintoloitsijana.
1980-luvun lopulla Conran meni mukaan ravintolabisnekseen, joka laajeni myös Britannian ulkopuolelle. Ravintoloitsijana hän oli muotoilutyön ohella toiminut jo 1950-luvulla. Conranin entisiä ja nykyisiä ravintoloita Lontoossa ovat Bibendum (1987) Michelin-yhtiön vanhassa rakennuksessa Fulham Roadilla, ”ruokakeidas” Butler’s Wharf Gastrodome Towerin linnan lähellä, jossa 1990-luvun keskivaiheilla toimivat myymälöiden lisäksi kansainvälinen kokkikoulu sekä ravintolat Le Pont de la Tour, Cantina del Ponto ja Chop House. Muita Conran-ravintoloita ovat King’s Roadin Bluebird Garage (1997), West Endin 300-paikkainen Quaglino’s ja Sohon 700-paikkainen Mezzo, 1990-luvun lopulla Euroopan suurimmaksi mainittu ruokaravintola.
Yksityiselämä.
Terence Conran on ollut naimisissa neljästi. Toinen vaimo oli kirjailija Shirley Conran, jonka kanssa hänellä on pojat Sebastian ja Jasper. Kolmas vaimo oli ruokatoimittaja Caroline Conran, jonka kanssa hänellä on lapset Tom, Sophie ja Ned. Monet lapsista ovat mukana isän perustamissa liiketoimissa, mutta yhteistyö perheen kesken on ollut riitaista.
Robert Funaro

Robert Funaro (s. 23. tammikuuta 1959) on yhdysvaltalainen elokuva- ja tv-näyttelijä. Hän näyttelee elokuvissa ja televisiossa ja on työskennellyt New Yorkin Broadwayn näyttämöillä. Hänen tunnetuin roolinsa on Eugene Pontecorvo Emmy-palkitussa televisiosarjassa "Sopranos". Viimeinen jakso, jossa hän näytteli Sopranosissa, "Vain jäsenet", sai vuonna 2006 Emmy-palkinnon parhaasta draama-sarjan käsikirjoituksesta, mikä oli tuottaja-kirjailija Terence Winterin ansiota. Funaro näytteli vuonna 2007 elokuvassa "American Gangster" etsivä McCannina, Vuonna 2012 esitetyssä CBS-kanavan Blue Bloodsin toisen kauden 10. jaksossa "Whistle Blower" hän esitti NYPD:n Captain Brownea.
Funaro syntyi New Yorkissa Brooklynissa. Funaron italialaiset esi-isät olivat Napolista. Hän asuu New Dorpissa Staten Islandissa.
Hyundai Getz

Hyundai Getz on Hyundain vuosina 2002–2011 valmistama pieni henkilöautomalli. Etelä-Koreassa sen nimenä oli Hyundai Click, Japanissa Hyundai TB ja Venezuelassa Dodge Brisa. Getzin seuraajaksi tuli Hyundai i20.
Vuoden 2004 Euro NCAP -kolaritestistä Getz sai tulokseksi neljä tähteä viidestä.
Getz esiteltiin Geneven autonäyttelyssä keväällä 2002. Se on Hyundain eurooppalaisen suunnitteluosaston Saksassa suunnittelema. Korimalleina olivat kolmi- ja viisioviset hatchbackit.
Frankfurtin autonäyttelyssä syksyllä 2005 esiteltiin kasvojenkohotuksen kokenut Getz, joka sai aiempaa virtaviivaisemmin muotoillut ajovalot sekä uudet puskurit ja etusäleikön.
Jyrängön koulu

Jyrängön koulu on Heinolassa toimiva alakoulu (luokka-asteet 1–6). Koulun rehtorina toimii Kimmo Nykänen. Vuonna 2023 koulua kävi yhteensä noin 150 oppilasta.
Jyrängön koulu voitti vuonna 2018 Euroopan komission eurooppalaisten koulujen liikuntapalkinnon (#BeActive Education -kilpailu) ja koulun aktiiviseen päivittäiseen liikkumiseen kannustava toiminta-malli pidennettyine välitunteineen nimettiin vuoden terveysteoksi 2019.
Kailaan koulu

Kailaan koulu on vuoden 2018 alusta kolme aiempaa koulua yhdistämällä luotu uusi Heinolassa toimiva alakoulu (luokka-asteet 1–6). Siihen yhdistettiin entiset Niemelän, Seminaarin ja Tommolan koulut. Koulussa annetaan yleisen perusopetuksen ohella erityisopetusta. Kailaan koulussa annetaan myös valmistavaa opetusta maahanmuuttajalapsille. Syksyllä 2018 koulua kävi runsas 460 oppilasta. 
Koulun päätoimipiste on uusi Kailas-talon rakennus, jonka lisäksi Tommola-talossa annetaan 1. ja 2. luokka-asteen alkuopetusta (Hiidenhaudantie 2). Aiemman Seminaarin koulun rakennuksesta luovuttiin ennen 2010-luvun puoliväliä sisäilmaongelmien vuoksi. Myös Kailaan koulun viereisessä parakkikouluissa oli koulun opetustiloja. Lisäksi siellä on vuosina 2018 ja 2019 opiskellut hallinnollisesti Lyseonmäen kouluun liitetyjä yläkoulun 7. ja 8-9. luokan pienryhmiä. Parakit purettiin vuonna 2023.
Koululle ja alueen päiväkodille on rakennettu uusi Kailas-talo, joka valmistui vuonna 2022. Koulun käyttö aloitettiin 2023. Koulun rehtorina toimii Reetta Rautiainen.
Don’t Smile at Me

Don’t Smile at Me (tyyliteltynä "dont smile at me") on yhdysvaltalaisen laulajan Billie Eilishin esikois-EP. Se julkaistiin 11. elokuuta 2017 Interscope Recordsin kautta. EP sisältää muun muassa kappaleet ”Ocean Eyes”, ”Bellyache”, ”Watch” ja ”Copycat”.
Suomessa se oli parhaimmillaan albumilistan sijalla neljä.
Kappaleet.
Kaikki kappaleet säv. ja san. Billie Eilish O’Connell ja Finneas O’Connell, ellei toisin mainita.
Tatuus N.T07

Tatuus N.T07 (tunnetaan myös nimillä Formula S2000, Tatuus IFM ja Formula N.T07) on italialaisen Tatuusin valmistama kilpa-auto, jolla kilpailtiin International Formula Master -sarjassa kaudet 2007–2010.
Ferrari A1GP

Ferrari A1GP on italialaisen Ferrarin valmistama kilpa-auto, jolla kilpailtiin A1 Grand Prix -sarjassa kaudella 2008–2009. Auto perustui Ferrarin vuoden F2004-malliin.
Lola B05/52

Lola B05/52 (tunnetaan myös nimellä Lola A1GP) on brittiläisen Lolan valmistama kilpa-auto, jolla kilpailtiin A1 Grand Prix ja Euroseries 3000/Auto GP -sarjoissa.
Rebellion R13

Rebellion R13 on ranskalaisen Orecan valmistama LMP1-luokituksen mukainen kilpa-auto, jolla Rebellion Racing -talli on kilpaillu FIA World Endurance Championship -sarjassa kaudesta 2018 lähtien.
Keith Barrow

 Keith Errol Barrow (27. syyskuuta 1954 Chicago – 10. lokakuuta 1983 Chicago) oli yhdysvaltalainen laulaja ja lauluntekijä. 
Barrow'n isä oli hitsaaja Clyde Barrow ja äiti pastori, kansalaisoikeustaistelija Willie Barrow. Ensikosketus musiikkiin tuli gospelin kautta. Barrow aloitti säveltämisen 8-vuotiaana. Barrow suoritti psykologian kandidaatin tutkinnon Wartburg Collegessa Iowassa ja kasvatuspsykologian maisterin tutkinnon New Yorkin yliopistossa.
Barrow julkaisi gospel-levyn "Keith Barrow" vuonna 1973. Vuonna 1976 hän kirjoitti kappaleen ”Teach Me (It’s Something About Love)” soul-yhtye Blue Magicille. Albumi "Keith Barrow" ilmestyi vuonna 1977. "The Physical Attraction" -albumin (1978) kappale ”You Know You Wanna Be Loved” nousi sijalle 26 "Billboardin" R&amp;B-listalla kesällä 1978. Albumin muut suositut kappaleet olivat ”Physical Attraction”, ”Joyful Music”, ”If It’s Love that You’re Looking For” ja ”Turn Me Up”. Viimeinen albumi "Just As I Am" ilmestyi vuonna 1980. 
Barrow kuoli aidsiin lokakuussa 1983.
F. P. Jelenev

Fjodor Pavlovitš Jelenev (; 17. huhtikuuta 1827 Poretšje – 10. helmikuuta 1902 Tsarskoje Selo) oli venäläinen poliittinen kirjailija, joka käytti nimimerkkiä Skaldin (Скалдин). Hän oli yksi Suomen autonomiaa vastaan 1890-luvulla hyökänneistä kirjoittajista.
Jelenev oli aatelinen. Valmistuttuaan Moskovan yliopistosta hän toimi virkamiehenä. Hän kirjoitti vuosina 1867–1869 "Otetšestvennyje zapiski" -lehdessä ilmestyneen esseesarjan "V zaholustje i v stolitse", joka julkaistiin vuonna 1870 kirjana. Jelenev arvosteli vuoden 1861 maaorjien vapautusta huonosti toteutetuksi reformiksi. Hän oli alkujaan edistysmielinen, mutta kääntyi myöhemmin vanhoilliseksi ja työskenteli vuosina 1868–1896 Venäjän sisäministeriön lehdistöosastolla sensuurin parissa. Muun muassa Karl Marx, Friedrich Engels ja Vladimir Lenin kommentoivat ”Skaldinin” teoksia, vaikka eivät jakaneet tämän näkemyksiä. Jelenev sai salaneuvoksen arvonimen.
Kirjoitettuaan aiemmin muun muassa Puolan tilanteesta Jelenev suuntasi 1890-luvulla huomionsa Suomen-kysymykseen, josta hän julkaisi vuodesta 1891 alkaen lukuisia teoksia, pääosin venäjäksi mutta yhden kirjan vuonna 1895 ranskaksikin. Oppinut Jelenev oli kirjoittajana pedantti ja kertasi teoksissaan kaikki muiden venäläisten kirjoittajien Suomen perustuslakikiistassa esittämät argumentit kuitenkaan lisäämättä niihin mitään oleellisesti uutta. Kenraalikuvernööri Nikolai Bobrikovin tiedetään tutustuneen Jelenevin näkemyksiin ja tämän teoksia toimitettiin lukemistoksi myös keisari Nikolai II:lle. Jelenev tosin vaati vielä jyrkempiä toimenpiteitä kuin mihin Bobrikov ryhtyi, esimerkiksi Suomen senaatin ja valtiosihteerinviraston lakkauttamista.
Asila (Mikkeli)

Asila on Mikkelissä sijaitseva kylä, joka on ollut aiemmin osa Mikkelin maalaiskuntaa. Se on entistä Kymenkartanon lääniä, nykyistä Etelä-Savoa. 
Asilan kylä sijaitsee Mikkelin ja Juvan välillä. Asila on kylä, joka ei muodosta selkeää kyläkokonaisuutta. Asilassa on kaksi isoa järveä, Syysjärvi ja Toplanen, sekä lukuisia pienempiä järviä. Järvien kautta on kuljetettu pellavaa, puuta ja propseja vesistöjä pitkin Saimaan rannoilla sijaitseville tehtaille.
Asilan kylän läpi kulkee yhdystie 4500, joka on osa entistä viitostietä.
Asilankylän talonpoikaistilat.
Lähde:
Vartiolaiva Tursas (1986)

Vartiolaiva Tursas on Länsi-Suomen merivartioston käytössä oleva ulkovartiolaiva. Laiva on rakennettu Rauma-Repola Oy:n Uudenkaupungin telakalla ja valmistunut vuonna 1986. Laivaa käytetään ympärivuotisesti etsintä- ja meripelastustehtäviin, kiireellisiin yleisen järjestyksen ja turvallisuuden tehtäviin, rajaturvallisuuden ylläpitoon sekä vesiliikenteen ja kalastuksen valvontaan.
"Tursasta" voidaan käyttää muun muassa öljyntorjuntatehtäviin ja toimintaan kemikaalionnettomuuksissa Itämeren alueella, sillä alukseen on asennettu kiinteä öljynkeräyskalusto yhteistyössä Suomen ympäristökeskuksen kanssa. Alus kykenee myös vedenalaisiin etsintätehtäviin muun muassa kauko-ohjattavan vedenalaisen robotin (ROV) avulla. Laivapalojen sammutukseen "Tursakseen" on asennettu tehokas vesitykki vaahtonesteineen. Öljyn torjunnassa aluksen kummallakin kyljellä työskentelevä harjakoneisto nostaa merestä öljyn ja erottaa sen vedestä laivalla sijaitseviin erillisiin tankkeihin. Puhdistettu vesi pumpataan takaisin mereen ja öljy kerätään talteen sata kuutiota vetävään tankkiin. Keräyslaitteisiin kuuluvat laivan ulkopuolella öljyä keräävät viiksipuomit.
"Tursaksen" komentosilta uusittiin kokonaan vuonna 2005 ja varustettiin satelliittipuhelimia myöten huippuluokan navigointijärjestelmällä, joka sisältää muun muassa ECDIS-karttajärjestelmän, automaattiohjaimen ja paikallaanpitojärjestelmän.
Tilanteen kiristyessä alusta voidaan käyttää maanpuolustuksellisiin tehtäviin puolustusvoimien tarpeen mukaan. Nykyinen vartiolaiva "Tursas" on järjestyksessään Suomen toinen.
Cambridge Z88

Cambridge Z88 oli Clive Sinclairin suunnittelema mikrotietokone, joka julkaistiin vuonna 1987. Tietokone oli 8-bittinen kannettava tietokone, jota myytiin Cambridge Computerin valmistamana.
Sinclair oli myynyt tietokoneisiin liittyvän liiketoiminnan Alan Sugarille vuonna 1986 eikä voinut enää käyttää omaa nimeään tietokoneen brändissä.
Tekniset tiedot.
Tietokoneessa oli Zilog Z80A suoritin, 32 kilotavua RAM-muistia ja sisäänrakennettu tehtävänvaihtoa tukeva käyttöjärjestelmä "OZ". Tietokoneeseen sai laajennettua RAM-muistia erillisellä moduulilla. Tallennustilana käytettiin EPROM-moduulia.
Luettelo Etelä-Carolinan kuvernööreistä

Tämä on luettelo Etelä-Carolinan kuvernööreistä.
Etelä-Carolinan kuvernööri on Etelä-Carolinan hallinnon päämies ja asevoimien ylipäällikkö. Kuvernöörillä on velvollisuus valvoa osavaltion lakeja ja valta vahvistaa uudet lait. Lisäksi kuvernöörillä on veto-oikeus osavaltion uusiin lakiesityksiin.
Folktandvården

Folktandvården (kirjaimellisesti ) on valtion omistama terveydenhoitoalan yritys, joka vastaa julkisesta hammashoidosta Ruotsissa. Lapsille ja nuorille tarjotaan ilmainen hammashoito alueellisten viranomaisten kautta 22 ikävuoteen asti Folktandvårdenissa tai yksityisissä hammashoitoloissa, minkä jälkeen potilas maksaa hoitonsa itse korkeakustannussuojaan asti. 
Vuonna 2015 ruotsalaisista lapsista ja nuorista noin 95 % ja aikuisista noin 40 % saa säännöllisesti hammashoitoa Folktandvårdenilta.
Historia.
Vuonna 1924 valtiopäivät päätti teettää selvityksen hammashoidosta. Se johti Folktandvårdenin perustamiseen vuonna 1938. Aluksi Folktandvården kattoi vain lasten perushammashoidon mutta on vuosien varrella laajentunut sekä aikuisille että erikoishammashoitoon. 
Nykyään kaikilla 21 alueella on yleinen katto-organisaatio. 
Frisktandvård.
Frisktandvård on Folktandvårdenin palvelusopimus tilauspohjaisesta hammashoidosta, joka perustuu lakiin valtion tukemasta hammashoidosta (SFS 2008:145). Kesäkuussa 2014 yli 600 000 potilaalla on Frisktandvård-hammashoitosopimus. 
Frisktandvård sisältää tutkimukset, hammasterveyttä edistävän ja ennaltaehkäisevän hoidon, sairauksien ja kivunhoidon, paikkaukset sekä kiireellisen hammashoidon. Sopimuksen solmimisen yhteydessä potilas sijoitetaan johonkin kymmenestä maksuluokasta. Potilaalle nimettävä omahammaslääkäri tai -hammashygienisti luo henkilökohtaisen, potilaan tilanteeseen perustuvan itsehoitosuunnitelman, jota täydennetään tarvittavilla hammaslääkäri- ja hammashygienistikäynneillä. Sopimuksen hinta vahvistetaan kolmeksi vuodeksi kerrallaan, ja se voidaan maksaa vuosittain tai kuukausittain.
Kummeli (7. tuotantokausi)

Kummelin 7. tuotantokausi esitettiin vuodenvaihteessa 2003-2004. Uuden kauden pääosissa nähtiin tuttu Kummeli-kolmikko: Timo Kahilainen, Heikki Silvennoinen ja Heikki Hela. Kauden juontajana toimi Mikko (Mikko Kivinen). Kauden studio-orkesterina nähtiin Kari ja Karvattomat (Silvennoinen, Kahilainen, Hela) ja jokaisessa jaksossa järjestettiin tietokilpailu, jota Mikko järjesti jokaisen jakson lopussa. Mikko Kivinen piipahti itsekin muutamassa sketsissä. Sarjan sivuosissa nähtiin Heikki Vihinen, Miia Selin ja Pia Bos. Kauden kaikki jaksot löytyvät "Onko nyt hyvä fiilis?" -boksilta.
Zdeněk Remsa

Zdeněk Remsa (29. joulukuuta 1928 – 22. kesäkuuta 2019) oli tšekkiläinen mäkihyppääjä. Hän osallistui talviolympialaisiin 1948.
Suomen-syöjä

Suomen-syöjä, Suomen syöjä tai Suomi-syöjä () on historiallinen pilkkanimi niille venäläisille, jotka 1800-luvun lopussa ja 1900-luvun alussa hyökkäsivät Suomen autonomista asemaa vastaan tai vaativat venäläistämispolitiikan aloittamista Suomessa. Näiden henkilöiden motiivina oli usein venäläinen nationalismi tai huoli Venäjän valtakunnan raja-alueiden sotilaallisesta turvallisuudesta.
Suomen-syöjiksi kutsuttuja tunnettuja henkilöitä.
”Suomen syöjiksi” on kutsuttu muun muassa sortokausien pääarkkitehteina toimineita venäläisiä poliittisia vaikuttajia, kuten Suomen kenraalikuvernöörit Fjodor Heiden, Nikolai Bobrikov ja F. A. Seyn sekä Venäjän pääministeri Pjotr Stolypin. Samoin nimitystä on käytetty Suomen-kysymystä poleemisesti käsitelleistä venäläisistä kirjailijoista ja lehtikirjoittajista, kuten K. F. Ordinista ja Mihail Borodkinista, sekä suomalaisvastaisista Venäjän duuman edustajista, kuten Vladimir Puriškevitšista ja Nikolai Markovista.
”Suomen-syöjiksi” on satunnaisesti kutsuttu myös myöhempinä aikoina sellaisia neuvostoliittolaisia tai venäläisiä vaikuttajia, joiden on väitetty suhtautuneen vihamielisesti Suomen itsenäisyyteen. Vladimir Lenin tiettävästi pilkkasi Otto-Wille Kuusista ”Suomensyöjäksi” tämän kirjoitettua 1920-luvun alussa artikkelin Suomen itsenäisyyden tarpeettomuudesta. Valvontakomission johtajaa Andrei Ždanovia on joskus kutsuttu ”Suomen-syöjäksi”. Muita suomalaisissa tiedotusvälineissä ”Suomen-syöjiksi” nimitettyjä ovat olleet muun muassa neuvostodiplomaatit Vladimir Stepanov ja Juri Derjabin (”Juri Komissarov”) sekä venäläinen poliitikko Vladimir Žirinovski.
Lawton Chiles

Lawton Mainor Chiles, Jr. (3. huhtikuuta 1930 Lakeland, Florida – 12. joulukuuta 1998 Tallahassee, Florida) oli yhdysvaltalainen demokraattisen puolueen poliitikko. Hän toimi Floridan senaattorina vuosina 1971–1989. Chiles aloitti työt Floridan 41. kuvernöörinä vuonna 1991. Kuvernöörinä hän johti Hurrikaani Andrewin jälkeistä toipumisprosessia. Vuoden 1994 kuvernöörinvaaleissa Chiles päihitti täpärästi republikaanipuolueen Jeb Bushin. Bush pyrki onnistuneesti kuvernööriksi vuonna 1998, jolloin hänen vastustaja oli Buddy MacKay, joka toimi Chilesin hallituksen varakuvernöörinä. Chiles kuoli sydänkohtaukseen 12. joulukuuta 1998, ennen Bushin virkaanastujaisia. MacKay toimi kuvernöörinä Chilesin kauden viimeiset 23 päivää.
AIM-152 AAAM

AIM-152 AAAM (Advanced Air-to-Air Missile) oli Yhdysvaltojen suunnittelema pitkän kantaman ilmasta ilmaan-ohjus. Projekti lopetettiin Kylmän sodan päätyttyä 1990-luvun alkupuolella. 
Kuvaus.
Ohjusta suunniteltiin korvaamaan vanhentuva AIM-54 Phoenix. Tarkoituksena oli luoda ominaisuuksiltaan vastaava mutta kevyempi ja yli kolminkertaiseen äänen nopeuteen kykenevä ohjus torjumaan Neuvostoliiton mannertenvälisten pommikoneiden muodostamaa uhkaa.
Kaksi yhteenliittymää, Hughes/Raytheon ja General Dynamics/Westinghouse valittiin suunnittelemaan ohjusta. 
Projekti lopetettiin vuonna 1992, koska tämän kaltaiselle ohjukselle ei katsottu oleva tarvetta. Vain protoyypit ehtivät valmistua. Sen sijaan keskityttiin keskipitkän matkan AIM-120 AMRAAM-ohjuksen tuotantoon.
2010-luvulla käyttöön otettu eurooppalainen MBDA Meteor on pitkään aikaan ensimmäinen länsimaista kehitystyötä oleva pitkän matkan ilmataisteluohjus.
Ominaisuuksia.
Nämä tiedot ovat arvioita koska ohjusta ei koskaan ehditty julkaista.
Hughes/Raytheon :
GD/Westinghouse :
Nauvon merivartioasema

Nauvon merivartioasema on Länsi-Suomen merivartioston merivartioasema Nauvon Pärnäisissä Paraisilla. Sillä on Nauvon lisäksi kaksi muuta johdettavaa merivartioasemaa: Hiittisten merivartioasema Hiittisissä Kemiönsaarella ja Susiluodon merivartioasemat Kustavissa. 
Nauvon merivartioasemalla Nauvossa on mm. ilmatyynyalus BLS104 meripelastusta varten. ja yleisaluksena PV-08 -luokkaan kuuluva partiovene BLS101.
Formula 2 Ranskan Grand Prix 2019

Formula 2 Ranskan Grand Prix 2019 oli Formula 2 -kauden 2019 viides osakilpailu, joka ajettiin 22.–23. kesäkuuta Paul Ricardin moottoriradalla Le Castelletissa Ranskassa. Pitkän kilpailun voitti ART-tallin Nyck de Vries ja sprinttikilpailun BWT Ardenin Anthoine Hubert.
Formula 3 Ranskan Grand Prix 2019

Formula 3 Ranskan Grand Prix 2019 oli Formula 3 -kauden 2019 toinen osakilpailu, joka ajettiin 22.–23. kesäkuuta Paul Ricardin moottoriradalla Le Castelletissa Ranskassa. Pitkän kilpailun voitti Prema Racingin Jehan Daruvala ja sprinttikilpailun tallikaveri Robert Shwartzman.
Jan Koemmet

Jan Koemmet (s. 18. elokuuta 1961, Wuppertal, Länsi-Saksa) on saksalainen kitaristi ja suunnittelija. 
Koemmet oli lyhyen ajan saksalaisen havey metal -yhtyeen Acceptin kitaristina keväällä 1982 kitaristi Jörg Fischerin lähdettyä yhtyeestä juuri ennen Restless and Wildin levytysten aloittamista. Koemmet oli yhtyeen mukana studiossa, ja soitti demoversioilla, mutta hänen soittoaan ei kuulla varsinaisella levyllä. 
Vuonna 1983 Koemmet perusti muiden entisten Accept-jäsenten Dieter Rubachin ja Frank Friedrichin kanssa yhtyeen Bad Steve. Vuonna 1985 Bad Steve julkaisi debyyttialbuminsa "Killing The Night" ja kiersi vähän aikaa Acceptin lämppärinä. 
Vuonna 2011 Koemmet perusti heavy metal -yhtyeen Lion Twin yhdessä laulaja Liane Vollmer-Sturmin kanssa. Duo julkaisi ensimmäisen levynsä "Nashville", vuonna 2013. Yhtyeen laulun sanat käsittelevät yhteiskunnallisia kysymyksiä ja se tukee Greenpeace- ja Amnesty International -järjestöjen toimintaa musiikillaan.
Kaino Dahl

Kaino Aatos Lennart Dahl (12. lokakuuta 1913 Valkeakoski – 26. maaliskuuta 1997 Valkeakoski) oli kaupunkineuvos, joka toimi Valkeakosken kauppalan- ja kaupunginjohtajana.
Henkilöhistoria.
Kaino Dahlin vanhemmat olivat sosiaalijohtaja Lennart Dahl ja Ida Elisabet Sarin ja puoliso vuodesta 1940 Helga Kaarina Salo. Dahl tuli ylioppilaaksi 1933 ja valmistui filosofian maisteriksi 1938. Hän oli Korkeakosken kansalaisopiston johtaja 1939–1944 ja Valkeakosken työväenopiston 1945. Valkeakosken kauppalanjohtajana Dahl toimi 1945–1962 ja kaupunginjohtajana 1963–1976. Kaupunkineuvoksen arvonimen hän sai vuonna 1976. Kaupunginjohtajan työnsä ohella Dahlilla oli useita erilaisia luottamustehtäviä. Nuoruudessaan aktiiviurheilija Dahlille oli myönnetty Suomen urheilun kultainen ansioristi. Sotilasarvoltaan talvi- ja jatkosotaan osallistunut Dahl hän oli luutnantti.
Höyhensaaret (täsmennyssivu)

Höyhensaaret tai Höyhensaari voi tarkoittaa ainakin seuraavia asioita:
KABBA

Aminata Kabba Jamieson (s. 13. joulukuuta 1994 Freetown, Sierra Leone), taiteilijanimeltään KABBA ja entiseltä taiteilijanimeltään A*M*E, on brittiläinen laulaja ja lauluntekijä. 
Jamiesonin perhe muutti Lontooseen hänen ollessaan kahdeksanvuotias, sillä Jamiesonin äidin hiussalonki oli tuhoutunut tulipalossa. Pian muuton jälkeen hän perusti popyhtyeen, mutta tajusi haluavansa tehdä musiikkia sooloartistina. Vuosia myöhemmin Jamieson tapasi lauluntekijän ja tuottajan MNEKin ja äänitti tämän kanssa musiikkia, muun muassa kappaleen ”City Lights”. 
Vuonna 2011 Jamieson allekirjoitti levytyssopimuksen Take Thatin jäsenen Gary Barlowin levy-yhtiön Future Recordsin kanssa, sillä Barlow oli tykästynyt Jamiesonin ja MNEKin ”City Lights” -kappaleeseen. Tammikuussa 2013 Jamieson allekirjoitti levytyssopimuksen Sony Musicin Epic Recordsin kanssa sen jälkeen, kun Barlow oli lakkauttanut Future Recordsin keskittyäkseen omaan uraansa. Jamiesonin Duke Dumontin ja MNEKin kanssa tehty single ”Need U (100%)” sijoittui Britannian singlelistan kärkeen huhtikuussa 2013.
Craponne-sur-Arzon

Craponne-sur-Arzon on kunta Ranskassa Haute-Loiren departementissa Auvergne-Rhône-Alpesin alueella. Se sijaitsee Arzonjoen varrella, joka on Loiren sivujoki.
Kunta on alueellinen kauppakeskus, jonka katujen varsilla on kymmenittäin pieniä erikoisliikkeitä. Kunnassa järjestetään myös suuret viikoittaiset markkinat, joissa on runsaasti käsityöläisiä, jälleenmyyjiä ja tuottajia.
Keskustori (täsmennyssivu)

Keskustori voi viitata seuraaviin aukioihin:
Roanne

Roanne on kunta Keski-Ranskassa Loiren departementissa Auvergne-Rhône-Alpesin alueella.
Roanne on Loirejoen varrella sijaitseva teollisuuskaupunki. Kaupungin koripallojoukkue Chorale Roanne Basket on menestynyt kansallisesti hyvin menneinä vuosina.
Vapaa (albumi)

Vapaa on suomalaisen Younghearted-yhtyeen 7. kesäkuuta 2019 julkaistu järjestyksessään toinen albumi. Albumin tuottajina toimivat Jukka Immonen ja Samuli Sirviö (”Hologrammi”, ”Sun syliin”). Albumi nousi ensimmäisellä listaviikollaan Suomen virallisen albumilistan 11. sijalle.
Coby White

Alec Jacoby ”Coby” White (s. 16. helmikuuta 2000 Goldsboro, Pohjois-Carolina) on yhdysvaltalainen koripalloilija, pelipaikaltaan pelintekijä.
White pelasi yliopistokoripalloa Pohjois-Carolinan (Chapel Hill) yliopiston joukkueessa kauden 2018–2019. Chicago Bulls varasi hänet NBA:han seitsemännellä vuorolla .
Suomen urheilu 2004

Suomen urheilu 2004 käsittelee vuoden 2004 merkittäviä uutisia ja tapahtumia suomalaisessa urheilussa.
Vuoden urheilija.
Urheilutoimittajain Liiton Vuoden urheilija -äänestyksessä kymmenen parhaan joukkoon sijoittuivat:
Vuoden naisurheilijaksi valittiin alppihiihtäjä Tanja Poutiainen ja vuoden valmentajaksi jääkiekkovalmentaja Raimo Summanen.
Suomen urheilu 2005

Suomen urheilu 2005 käsittelee vuoden 2005 merkittäviä uutisia ja tapahtumia suomalaisessa urheilussa.
Vuoden urheilija.
Urheilutoimittajain Liiton Vuoden urheilija -äänestyksessä kymmenen parhaan joukkoon sijoittuivat:
Vuoden naisurheilijaksi valittiin alppihiihtäjä Tanja Poutiainen ja vuoden valmentajaksi jalkapallovalmentaja Michael Käld.
Suomen urheilu 2006

Suomen urheilu 2006 käsittelee vuoden 2006 merkittäviä uutisia ja tapahtumia suomalaisessa urheilussa.
Vuoden urheilija.
Urheilutoimittajain Liiton Vuoden urheilija -äänestyksessä kymmenen parhaan joukkoon sijoittuivat:
Vuoden naisurheilijaksi valittiin alppihiihtäjä Tanja Poutiainen ja vuoden valmentajaksi yleisurheiluvalmentaja Tommy Ekblom.
Suomen urheilu 2007

Suomen urheilu 2007 käsittelee vuoden 2007 merkittäviä uutisia ja tapahtumia suomalaisessa urheilussa.
Vuoden urheilija.
Urheilutoimittajain Liiton Vuoden urheilija -äänestyksessä kymmenen parhaan joukkoon sijoittuivat:
Vuoden naisurheilijaksi valittiin maastohiihtäjä Virpi Kuitunen ja vuoden valmentajaksi italialainen lentopallovalmentaja Mauro Berruto.
Suomen urheilu 2008

Suomen urheilu 2008 käsittelee vuoden 2008 merkittäviä uutisia ja tapahtumia suomalaisessa urheilussa.
Vuoden urheilija.
Urheilutoimittajain Liiton Vuoden urheilija -äänestyksessä kymmenen parhaan joukkoon sijoittuivat:
Vuoden naisurheilijaksi valittiin ampumaurheilija Satu Mäkelä-Nummela ja vuoden valmentajaksi jalkapallovalmentaja Markku Kanerva.
Labbackan rautatietunneli

Labbackan rautatietunneli on Vuosaaren satamarataan kuuluva rautatietunneli Salmenkallion kaupunginosassa Helsingissä. Se alittaa Labbackan kallioalueen omassa tunnelissaan Vuosaaren tietunnelin vieressä. Rautatietunnelin pituus on 651 metriä ja se valmistui vuonna 2008 osana satamarataa. Heti tunnelin eteläpäästä alkaa 183 metriä pitkä rautatiesilta, joka ylittää Porvarinlahden ja johtaa Vuosaaren sataman kahdeksanraiteiselle ratapihalle. Tunneli on lujitettu, lämpöeristetty ja valaistu koko pituudeltaan, mutta siihen ei kuulu savunpoistokuiluja.
Vuosaaren satamarataan kuuluu toinenkin tunneli, yli 13,5 kilometriä pitkä Savion rautatietunneli, joka kattaa suurimman osan koko radan pituudesta.
Vanhat tarinat

Vanhat tarinat (myös Etelän laulu, eng. "Song of the South") on vuonna 1946 ilmestynyt Walt Disneyn tuottama ja RKO Picturesin julkaisema musikaali-animaatioelokuva, jossa on yhdistetty animaatiota ja livenäytelmää. Elokuva pohjautuu fiktiivisen Setä Remusin tarinoihin. Elokuvan pääosissa nähdään mm James Baskett, Bobby Driscoll, Johnny Lee ja Hattie McDaniel. Elokuvan animaatiohahmoina nähdään mm. Veli Kani, Veli Kettu ja Veli Nalle. Elokuva voitti parhaan laulun Oscar-palkinnon vuonna 1947. Elokuvaa on kritisoitu rasismista ja afroamerikkalaisten kuvauksesta, jota on pidetty loukkaavana. Elokuvaa ei ole tästä syystä julkaistu kokonaan videoformaatissa Yhdysvalloissa. Elokuvan tarinoihin perustuva "Splash Mountain" -huvipuistolaite sijaitsi aiemmin Disneylandissä ja Magic Kingdomissa, ja on edelleen osa Tokion Disneylandiä.
Partiovene

Partiovene voi tarkoittaa seuraavia asioita:
Asevoimien tai puolustusvoimien vartiovene.
Ase- tai puolustusvoimilla ei rauhanaikana ole tavallisesti varsinaisia sotilaalliseen toimintaan liittymättömään valvontaan tarkoitettuja partioveneitä, mutta poikkeusoloissa, mm. sotatilassa, merivartiosto tai rajavartioston merivartiosto voidaan siitää sisäministeriöltä puolustusministeriölle asevoimien tai puolustusvoimien osaksi, yleensä merivoimien laivaston tai laivaston osaksi. Suomen merivoimat koostuvat laivastosta ja rannikkojoukoista. Rannikkojoukkojen opetus on laivaston toimintaan liittyvää ja Suomen merivoimien järjestämää, kun taas sodanaikana rannikkojoukot voidaan liittää maavoimakomentajan alaisuuteen myös erilleen merivoimien laivaston toiminnasta.
Merivartiolaitoksen tai rajavartioston merivartioston partiovene.
Partiovene tyypillisimmillään on uppoumaltaan 5 tn - 15 tn:n nopeahko vene, millä harjoitetaan pääaiassa merivalvontaa, mutta suoritetaan myös mm. meripelastusta. Suomessa tyypillisin partiovene on PV-08 -luokkaan kuuluva partiovene.
PV-08 -luokka.
PV-101, PV-108, PV-120, PV-121, PV-161, PV-166, PV-276, PV-277, PV-281, PV-323
PV-11 -luokka.
PV-11 -luokassa on ollut 14 partiovenettä. 
Partiolaisten kouluvene.
Partiovene voi olla myös meripartiolaisten kouluvene, millä opetetaan lapsille ja nuorille vesiliikennetaitoja. Suomessa partiolaisten suurimmat veneet ovat yleensä purjeveneitä, joiden nimessä on s/y, S/y tai S/Y edessä tarkoittamassa purjevenettä, englanniksi "sailing yacht".
Uno Dahl

Uno Dahl (30. syyskuuta 1892 Viipuri – 26. elokuuta 1984 Helsinki) oli juristi ja kanslianeuvos, joka toimi useiden eri toimialajärjestöjen asiamiehenä, samoin kuin Suomen Miekkailuliiton ensimmäisenä puheenjohtajana.
Henkilöhistoria.
Uno Dahlin vanhemmat olivat lehtori Gustav Adolf Dahl ja Anna Elvira Makkonen ja puoliso vuodesta 1920 Ruth Ester Stenberg. Dahl tuli ylioppilaaksi 1912 ja suoritti oikeustutkinnon 1918, varatuomarin arvon hän sai 1921. Hän oli Helsingin rahatoimikamarin sihteeri 1929–1930, asianajotoimiston lakimies 1919–1928, oman asianajotoimiston pitäjä 1931–1959 ja notariaatti vuodesta 1960. Keskuskauppakamarin välityslautakunnan jäsenenä Dahl toimi 1952–1962, autonosatukkukauppiaitten yhdistyksen asiamiehenä 1938–1945, trikoo- ja sukkateollisuuden yhdistyksen 1940–1961 ja radioalan maahantuojien ja tukkukauppiaitten yhdistyksen puheenjohtajana ja asiamiehenä 1951–1958, asiamiehenä 1959–1962 ja toiminnanjohtajana 1963–1967. Hän oli myös valtion saamelaisasioiden neuvottelukunnan jäsen. Dahlin aloitteesta perustettiin Suomen Miekkailuliitto, jonka ensimmäinen puheenjohtaja hän oli 1932–1936 ja kunniajäsen vuodesta 1956. Kanslianeuvoksen arvonimi hänelle myönnettiin 1966.
Maavoimakomentaja

Maavoimakomentaja on sotilaskomentaja, joka johtaa maavoimien joukkoja vastuualueellaan. Häntä voivat tukea muiden puolustushaarojen komentajat tehtävässään toiminta-alueella. Suomessa maavoimien komentaja on merivoimien komentajan ja ilmavoimien komentajan ohella yksi puolustushaarojen komentajista. 
Erottelu maavoimakomentajaan ja muihin komentajiin tulee keskeiseksi, jos esimerkiksi merivoimien rannikkojoukot on alistettu pääasiassa rannan takana olevan alueen komentajalle, joka rauhan oloissa vastaan vain maavoimista alueella.
Haaparannan kirkko

Haaparannan kirkko (Haparanda kyrka) on kirkkorakennus Haaparannalla, Ruotsissa. Se kuuluu Haaparannan seurakuntaan, joka kuuluu Luulajan hiippakuntaan.
Arkkitehti Bengt Larsson suunnitteli kirkon ja antoi sille työnimeksi ”Puhdas talo”. Piispa Stig Hellsten vihki kirkon käyttöön helluntaina 14. toukokuuta 1967. Nykyisen kellotapulin kohdalla sijaitsi samanniminen vuonna 1825 rakennettu kirkko, joka tuhoutui tulipalossa 14. kesäkuuta 1963.
Kirkko on katettu kuparilla ja se on rakennettu teräsrungolle asetettujen kevytbetonilevyistä. Kirkon lattia-ala on 650 neliömetriä (23 × 28 metriä) ja korkeus 28 metriä. Kirkossa on 330 istumapaikkaa ja 200 lisäistuinta.
Esineet.
Urut.
Kirkossa on kahdet urut: pääurut ja pienet kuoriurut. Pääuruissa, jotka ovat vuodelta 1972, on 23 äänikertaa. Ne on valmistanut Grönlunds Orgelbyggeri Gammelstadissa.
Helsingin merivartioasema

Helsingin merivartioasema on Suomenlahden merivartiostoon kuuluva merivartioasema, joka sijaitsee Suomenlinnan Isolla Mustasaarella rakennuksessa C25. Kalustona Helsingin merivartioasemalla on ollut vesialuksista nopea partiovene, partiovene, rannikkovartiovene, apuvene ja ilmatyynyalus.
Munuaisjäkälät

Munuaisjäkälät ("Nephroma") on Nephromataceae-heimoon kuuluva jäkäläsuku. Siihen kuuluvat jäkälät ovat suurikokoisia lehtijäkäliä. Seitsemää sukuun kuuluvaa lajia tavataan Suomessa.
Marco Giampaolo

Marco Giampaolo (s. 2. elokuuta 1967 Bellinzona Ticino) on sveitsiläissyntyinen italialainen jalkapallovalmentaja ja entinen keskikenttäpelaaja. Hän on viimeksi toiminut Leccen päävalmentajana. 
Ura.
Giampaolo pelasi lähes koko uransa ajan Italian Serie C:ssä edustaen kasvattajaseuransa Giulianovan lisäksi useita muitakin seuroja. Hän debytoi Italian toiseksi korkeimmalla sarjatasolla Serie B:ssä kaudella 1995/96 edustaessaan Fidelis Andriaa. Giampaolon ura päättyi vuonna 1997.
Pelaajauransa jälkeen Giampaolo siirtyi valmentajaksi. Hän toimi vuosina 2000–2001 Pescaran apuvalmentajana palaten Giualianovaan apuvalmentajan tehtäviin. Vuosina 2004–2006 Giampaolo toimi Ascolin valmentajana, vaikkei hänellä ollut vaadittavaa valmentajalisenssiä.
Kaudella 2006/07 Giampaolo valmensi Cagliari Calciota saaden potkut joulukuussa 2006 ja tullen palkatuksi päävalmentajaksi uudelleen helmikuussa 2007. Giampaolo pelasti Cagliarin putoamiselta kaudella 2006/07. Hän sai toistamiseen potkut seurasta marraskuussa 2007. Cagliari-potkujensa jälkeen Giampaolo valmensi lyhyitä jaksoja Sienaa, Cataniaa, Cesenaa, Bresciaa, Cremonesea ja Empolia. 
Kesäkuussa 2016 Giampaolo teki kaksivuotisen sopimuksen UC Sampdorian kanssa. Genovalaisjoukkue sijoittui Giampaolon alaisuudessa tukevasti Serie A:n keskikastiin ollen kahdesti kymmenes ja kaudella 2018/19 yhdeksäs. Kauden 2018/19 jälkeen Giampalo jätti Sampdorian. Muutama päivä Sampdoriasta lähtönsä jälkeen Giampaolo teki kaksivuotisen sopimuksen AC Milanin kanssa. Pesti päättyi kuitenkin potkuihin jo lokakuun alussa 2019, kun Milan oli avannut kautensa kehnosti ja oli sarjassa vasta sijalla 13.
Elokuussa 2020 Giampaolosta tuli Torinon päävalmentaja. Giampaolon johdolla Torinon tulokset jäivät kuitenkin heikoiksi ja putoamisviivan tuntumaan vajonnut seura erotti hänet tammikuun puolivälissä 2021.
Tammikuussa 2022 Giampaolo palasi Serie A:ssa sijalla 16 majailleen Sampdorian päävalmentaja. Hän pelasti seuran putoamiselta kauden 2021/22 päätteeksi. Kausi 2022/23 alkoi kuitenkin heikosti ja putoamisviivan alapuolelle pudonnut Sampdoria erotti Giampaolon lokakuun alussa 2022.
Marraskuussa 2024 Giampaolosta tuli Serie A:n häntäpäähän juuttuneen Leccen päävalmentaja. Lecce onnistui säilyttämään sarjapaikkansa, mutta Giampaolo erotettin tehtävästään kesäkuussa 2025.
Pohjankorvajäkälä

Pohjankorvajäkälä ("Nephroma arcticum", syn. "Opisteria arctica") on munuaisjäkälien sukuun kuuluva jäkälälaji. Sen yläpinta on kellanvihreä, sinivihreä tai heleänvihreä ja usein kiiltävä. Alapinta on himmeä ja reunoilta vaalea. Liuskat ovat enintään 2–5 senttimetriä leveitä. Toisiinsa sulautuneet jäkälät voivat muodostaa jopa neliömetrin laajuisia. Kotelomaljat ovat yleisiä. Jäkälä kasvaa kangasmetsien sammalikoissa ja tunturikankailla. Etelä-Suomessa se kasvaa yleensä varjoisten kalliojyrkänteiden sammalikoissa. Jäkälä on Etelä-Suomessa harvinainen, mutta Lapissa se on runsas. Laji on luokiteltu Suomessa elinvoimaiseksi.
Pohjankorvajäkälän jäkäläaineena eli sekundaarisena aineenvaihduntatuotteena esiintyy zeoriinia (C30H52O2), nefroarktiinia (C20H20O7), fenarktiinia (C21H20O9), metyyligyroforaattia (C25H22O10) ja usniinihappoa (C18H16O7).